**Medisinstudentenes humanitæraksjon** (*MedHum*) er en av Norges største humanitære studentorganisasjoner, som hvert partallsår arrangerer en aksjon for innsamling av penger til humanitære prosjekter i lav- og mellominntektsland.

Historie
--------

MedHum ble dannet i 1991 under navnet *Helse Uten Grenser* (HUG), etter initiativ fra John-Arne Røttingen overfor landsmøtet i Norsk medisinstudentforening (Nmf).

Den første aksjonen (i 1991) ble arrangert i de norske universitetsbyene Bergen, Oslo, Trondheim og Tromsø og blant en rekke utenlandsstudenter i Tyskland. Den gikk til inntekt for palestinske mor-barn klinikker, i regi av Norsk Folkehjelp. Per Helge Måseide og Trond Vartdal, som var sentrale i å drive fram den første aksjonen, møtte den mangeårige presidenten i palestinsk Røde Halvmåne, dr. Fathi Arafat.[]

Til tross for at aksjonen erklærte seg partipolitisk nøytral, ble den første aksjonen kritisert for å være både politisk høyre- og venstrevridd (av hhv. studenter fra Bergen[] og Palestinakomiteen[]). Etter en intens og omfattende PR-kampanje ble aksjonen likevel gjennomført med stor oppslutning.

Aksjoner
--------

I forbindelse med 2014-aksjonen ble det arrangert en sykkeltur mellom de fire medisinske fakultetene i Norge. Turen startet i Tromsø 20. juli og ble avsluttet i Oslo 16. august, til taler fra blant annet Gro Harlem Brundtland og Fabian Stang.  
Foto: Helge Leander B. Jensen
MedHum 2020 jobber sammen med Redd Barna for å bidra til bedre seksuell og reproduktiv helse og rettigheter (SRHR) for unge mennesker i Malawi. Målet er å redusere sykdom og dødelighet hos mor og barn ved å forebygge tenåringsgraviditet, og samtidig sikre støtte og helsehjelp for tenåringsmødre og deres barn. Nasjonal leder er David Teigen fra Universitetet i Bergen.

### Tidligere aksjoner

Medisinstudentenes humanitæraksjon blir i 2020 arrangert for 16. gang, og gjennom alle aksjonene har studentene klart å samle inn over 22 millioner kroner til primærhelse og forebyggende medisin i ulike deler av verden. Medisinstudentenes humanitæraksjon har tidligere samlet inn midler til følgende organisasjoner og formål:

| År | Samarbeidende organisasjon | Organisasjonsformål | Innsamlet beløp | Nasjonal leder |
| --- | --- | --- | --- | --- |
| 1991 | Norsk Folkehjelp | Mor/barn-klinikk i Gaza | 700 000 kr | Per Helge Måseide |
| 1993 | SAIH | Hiv-/aidsforebygging i Zimbabwe | 400 000 kr | Frode Oosterling |
| 1995 | Kirkens Nødhjelp | Øyeklinikk i Nepal | 1 550 000 kr |  |
| 1997 | SOS-barnebyer | Helsestasjon i Zaire | 1 300 000 kr |  |
| 1999 | Kirkens Nødhjelp | Hiv-/aidsforebygging i Sørøst-Asia | 1 800 000 kr |  |
| 2001 | CARE Norge | Brønnboring til helsestasjon i Niger | 1 750 000 kr | Calista Ophilia Croos |
| 2003 | Health and Development International | Bekjempelse av guinea-orm i Sudan | 1 650 000 kr | Ingrid Sommer |
| 2005 | Flyktninghjelpen | Hiv/aids-forebygging i Liberia, Sierra Leone, Somalia og Sudan | 1 729 772 kr | Peter Mark Jourdan |
| 2007 | Christian Relief Network | Behandling og forebygging av vaginal fistel i Kongo | 1 586 000 kr | Guro Bårnes |
| 2009 | UNICEF Norge | Helse- og selvhjelpspakke for mor og barn i Sierra Leone | 1 296 041 kr | Richard Våge |
| 2010 | Kirkens Nødhjelp | Utdanning av sykepleiere i Malawi | 1 179 118 kr | Malin Holm |
| 2014 | Leger Uten Grenser | Gratis helsehjelp til mødre og barn i Bo-distriktet, Sierra Leone | 2 400 065 kr | Vilde Skylstad |
| 2016 | Leger Uten Grenser | Diagnostisering og behandling av multiresistent tuberkulose og hiv i Mumbai | 1 627 943 kr | Marlene Løw |
| 2018 | UNICEF Norge | Helse og psykososialt arbeid til syriske barn på flukt i Jordan. Makani-senter. | Venter på opptelling | Emma Lengle |

Eksterne lenker
---------------

* (no) Offisielt nettsted Rediger på Wikidata
* (no) MedHum på Facebook Rediger på Wikidata